王君貺宣徽垂示嵩山祈雪詩十章合爲一篇以酬之
作者：司馬光
朝代：宋

paragraphs: 今秋少雨冬不雪，麥寄浮埃根欲絕。
聖主焦心閔萬民，負扆不怡常膳撤。
詔書朝下徧九州，岳瀆百神俱禱求。
西都留守虔君命，促駕不敢須臾留。
嵩高萬仞蟠地中，海內衆山無與雄。
前驅大斾擁千騎，波騰雲涌來祠宮。
牲肥酒香籩豆潔，盛服齋明薦毛血。
有司執事皆肅然，寶帳神來風窣屑。
公心猶畏九閽遙，丹誠不能通青霄。
分留導從屯林麓，别張醮具登山椒。
山椒迢遰峻無極，行挽枯藤蹋危石。
萬室嗷嗷愁死饑，敢憚劬勞愛餘力。
天門上出俄坦平，下視一世塵杳冥。
焚香拜手傾懇惻，左右前後皆列星。
公今三守三川地，咫尺嵩高未嘗至。
詰朝既畢祠事嚴，暫轉鳴珂歷諸寺。
少林昔爲達摩居，達摩英靈今有無。
瘦辭流散滿天下，競以兩手捫空虚。
法王魏氏離宮舊，玉刻狻猊曏猶有。
子孫宗廟皆塵灰，止見伽藍存不朽。
會善庭隅千歳松，一根二股凌寒空。
勢如鼎足爭秀出，泠泠永夜吟霜風。
少室先生樂閑暇，棄官來家玉峰下。
昔爲浪泊據鞍人，今結東陵賣瓜舍。
溪上有堂名掛冠，四垣重複皆林巒。
呼兒掃地喜公到，隨分絃歌留盡歡。
周王太子名聞久，相傳羽化緱山首。
鶴飛笙遠窅無迹，遺廟今人空瀝酒。
公來本不事遨嬉，周流閭里詢疲羸。
親呼令長囑赤子，勿貪榮利窮鞭笞。
境中羣望無不走，回轡仍過鑿龍口。
奉先暮投林日曛，浥澗晨征轍冰厚。
歸來新詩盈一編，明珠大貝相屬聯。
此行雖不從公後，歷歷勝遊皆目前。